Hyperloop
Hyperloop on arendamisel olev reisijate ja lasti transpordivahend. Selle algse kontseptsiooni mõtles välja Tesla Motorsi ja SpaceX-i ühistiim 2013. aastal. Hyperloop on inspireeritud Robert Goddardi vaakumrongi ideest. See liigub suletud vaakumtorudes, mistõttu puuduvad õhutakistus ja hõõrdumine. Teoreetiliselt peaks selline lahendus võimaldama hyperloop'il saavutada tippkiirust 1200 km/h. Hyperloop'i ideed võivad arendada kõik, kellel on selleks soov. Seetõttu on loodud ka mitmeid ettevõtteid ja üliõpilastiime, kes töötavad selle nimel, et hyperloop saaks reaalsuseks. Näiteks on SpaceX-i arendusmeeskond ehitanud oma California peakontorisse umbes 1,25 km pikkuse raja, kuhu saavad tulla võistlema need ettevõtted ja tiimid, kelle edasiarendatud variant on kõige kiirem. 2017. aastal toimunud võistluse võitis Saksamaalt pärit üliõpilasvõistkond, kelle prototüüp saavutas tippkiiruse 324 km/h. Mõned eksperdid on skeptilised ning väidavad, et selline transpordivahend on väga kulukas ja riskantne ning ka idee ise on ebapraktiline. Ette heidetud on ka seda, et hyperloop on liiga tundlik elektrikatkestuste ja terrorirünnakute suhtes.